หัวใจบวกไอเดีย
มีโอกาสไปพัทยาเมื่อกลางสัปดาห์ที่ผ่านมา
26 ธ.ค. 2554

มีโอกาสไปพัทยาเมื่อกลางสัปดาห์ที่ผ่านมา 
โดย..สุรชัย กำพลานนท์วัฒน์
บรรยากาศโดยรวมกำลังคึกคักต้อนรับเทศกาลปีใหม่เลยทีเดียว รถราติดขัดเอาเรื่อง ดึกดื่นเที่ยงคืนยังมีนักท่องเที่ยวหนาตา และแม้ว่าช่วงนี้คนแถบยุโรปจะบางตาไปบ้าง แต่ก็ได้กำลังซื้อจากชาวรัสเซียและจีนมาทดแทน 
พัทยาวันนี้ไม่เหมือนก่อน จุดพักผ่อนเที่ยวเล่นมีหลากหลาย จะเสียดายอยู่บ้างก็ตรงที่หลายๆ กิจการ ทั้งโรงแรม ที่พัก ร้านอาหาร สถานที่ท่องเที่ยวดังๆ หลายแห่ง ไม่ได้เป็นของคนไทยเสียแล้ว วันนี้ถูกนายทุนต่างชาติทั้งรัสเซีย สิงคโปร์ จีน มาเลเซีย และอื่นๆ กว้านซื้อเปลี่ยนมือเรียบร้อย อีกหน่อยไปพัทยาคงไม่ต่างกับเดินทางไปต่างประเทศ เงินทองที่พวกเราจับจ่ายจะไหลออกนอกบ้านอย่างน่าเสียดาย 
บรรทัดนี้จึงอยากสะกิดให้ผู้หลักผู้ใหญ่ที่มีอำนาจหน้าที่ทั้งหลาย ช่วยเหลือดูแลธุรกิจคนไทยให้อยู่คู่พัทยาต่อไปให้มากที่สุดด้วยครับ 
พูดถึงธุรกิจของคนไทยในพัทยา ก็อยากแนะนำสถานที่ท่องเที่ยวแบบสบายๆ ลุยๆ ธรรมชาติๆ ซึ่งเป็นของคนไทยร้อยเปอร์เซ็นต์สักแห่ง ชื่อว่า...ช้างไทยทอง...ตั้งอยู่บริเวณกลางถนนเทพประสิทธิ์ เลยพัทยาใต้ไม่ไกล เป็นถนนสายหลักที่ผู้คนรู้จักกันดี 
ช้างไทยทอง...เหมือนสวนสัตว์บวกกับสวนสนุก มีบริการขี่ช้างขี่ม้า ป้อนนมแพะ ให้อาหารปลาคาร์ป ตกจระเข้ โชว์ลูกเสือ สิงโต กระต่าย และสัตว์อื่นๆ อีกมากมาย ใครที่ชื่นชอบและอยากสัมผัสความน่ารักของสัตว์ต่างๆ ก็จะเหมาะมาก ส่วนใครที่ชอบโหดๆ ลุยๆ ที่นี่ก็มีรถ ATV รถจักรยานยนต์วิบากให้ลุยแบบสะใจ หรือใครอยากจะซ้อมหรือหัดยิงปืน เขามีสนามมาตรฐานพร้อมด้วยอาวุธปืนหลากหลายประเภทให้ทดสอบฝีมือ รวมๆ แล้วถือว่ามีบริการครบเครื่องฉบับลูกทุ่งไทยแท้ไม่แพ้ที่ไหนๆ เรียกว่าเข้าไปที่ช้างไทยทองแล้วสามารถอยู่ได้ทั้งวันเลยทีเดียว 
โดยส่วนตัวผมอยากเชียร์ให้ท่านผู้อ่านที่มีโอกาสไปพัทยาลองไปเที่ยวที่นี่ดูสักครั้ง ที่นี่มีความเหมือนที่แตกต่างอย่างน่าสนใจ 
สิ่งที่แตกต่างไม่ใช่ประเภทของบริการ มันอยู่ที่...หัวใจกับไอเดีย...ซึ่งพูดได้ว่า ที่นี่เจ้าของกิจการที่เป็นคนไทยแท้ทั้งสามีภรรยา จะเข้ามาดูแลเทกแคร์ให้บริการลูกค้าอย่างใกล้ชิด สีหน้า แววตา และอากัปกิริยา สัมผัสได้ถึงหัวใจบริการที่มีให้กับเราอย่างตั้งใจ ส่วนเรื่องไอเดียก็ต้องบอกว่าเขามีแก๊กมันๆ ดึงดูดให้นักท่องเที่ยวแฮปปี้สนุกสนานมีส่วนร่วมกับสัตว์ประเภทต่างๆ ได้อย่างน่าทึ่ง 
ตัวอย่างเช่น ป้อนนมแพะด้วยขวดนมเด็ก อันนี้อย่าว่าแต่เด็กจะชอบเล่นเลยครับ ผู้ใหญ่ก็อดสนุกไม่ได้ เวลาลูกแพะวิ่งมาขอดูดนมขวดจากมือเรา มันเป็นอะไรที่เป็นประสบการณ์แปลกใหม่ตื่นเต้นน่ารักจริงๆ 
หรืออย่างกิจการให้อาหารปลาคาร์ปก็เช่นกัน ครั้งแรกเข้าใจว่าเป็นการเอาอาหารปลาแบบเม็ดเล็กๆ มาโปรยใส่ปลาในบ่อ เปล่าครับ เขากลับเอาอาหารปลาดังว่าใส่ขวดนมเด็กเช่นกันแล้วเติมน้ำเข้าไปในขวดเหมือนชงนมเลย จากนั้นก็ให้เด็กๆ เอาขวดนมยื่นไปให้ปลาคาร์ปจำนวนมากแย่งกันดูดอาหารจากขวดนม เป็นภาพแปลกตาที่สร้างความสนุกสนานเบิกบานทั้งเด็กและผู้ใหญ่ ปลาอิ่มท้อง คนป้อนอิ่มใจ เจ้าของได้กำไร คนที่มาเที่ยวที่นี่ไม่มีใครยอมพลาดกิจกรรมนี้สักคน 
อีกอย่างที่นับว่าเป็นไอเดียดี...ตกจระเข้...แค่ฟังก็เท่เหลือหลาย มันคือกิจกรรมป้อนอาหารจระเข้นั่นเอง เขามีบ่อเลี้ยงจระเข้หลายสิบตัว ขนาดกำลังรุ่นๆ แต่แทนที่จะให้คนซื้อโครงไก่สดแล้วโยนให้อาหารจระเข้แบบง่ายๆ เขากลับใช้ลูกเล่นเหมือนตกปลาด้วยการเอาไม้ไผ่ลำยาวทำเป็นคันเบ็ดโดยผูกเอ็นสำหรับคล้องโครงไก่ที่สับเป็นท่อนขนาดกำมือแล้วผูกต่อด้วยเส้นเชือกที่ทำจากหญ้ากกซึ่งไม่เป็นอันตรายกับจระเข้ ทีนี้นักท่องเที่ยวก็จะถือคันเบ็ดแบบนักตกปลา แล้วหย่อนโครงไก่ดังว่าลงไปยั่วปากจระเข้ เมื่อจระเข้รุมกระโดดงับเหยื่อ มันก็จะเหมือนกับเย่อกับปลา ฝรั่งต่างชาติพากันเฮฮาชอบกิจกรรมนี้มากมาย 
จระเข้อิ่มท้อง นักท่องเที่ยวสนุกสนาน เจ้าของไม่ต้องเสียเงินจ่ายค่าอาหาร ถึงเวลาจระเข้โตก็ขายได้กำไรเป็นกอบเป็นกำ เป็นอะไรที่ลงตัวจริงๆ 
อย่างที่บอก...บริการจากหัวใจบวกด้วยไอเดียสร้างสรรค์...ธุรกิจมีโอกาสโตเป็นร้อยเป็นพันล้าน รายนี้เป็นตัวอย่างที่ดีของผู้ประกอบการเอสเอ็มอีไทย ท่านที่ไปพัทยาอยากแนะนำให้ลองแวะไปเที่ยวหาความสนุกสนานเติมเต็มประสบการณ์แปลกใหม่ เจ้าของชื่อคุณนิธิศ อินทร์ทิม โทรศัพท์ 081-5757554 และ 038-303717 บอกเขาว่ามาตามคำแนะนำของคอลัมน์นี้ เจ้าของยินดีจะลดราคาพิเศษ 50% ทุกรายการ